บลจ.กรุงศรี เปิดกองทุนใหม่ ลงทุนตราสารหนี้เอกชนตปท.
บลจ.กรุงศรี เปิดกองทุนใหม่ KFDIVERSE เน้นลงทุนตราสารหนี้เอกชนตปท. เสนอขาย 19-26 พ.ค. นี้
26 พ.ค. 2563

น.ส.ศิริพร  สินาเจริญ  กรรมการผู้จัดการ บลจ.กรุงศรี เปิดเผยว่า ท่ามกลางสถานการณ์โควิด-19 และความไม่แน่นอนในตลาดโลกส่งผลให้การลงทุนในตลาดหุ้นและสินทรัพย์เสี่ยงมีความผันผวนเพิ่มมากขึ้น  เนื่องจากนักลงทุนยังคงมีความกังวลและหันมาถือครองสินทรัพย์ปลอดภัย อย่างไรก็ตาม การลงทุนเพื่อให้ได้รับผลตอบแทนที่ดีอย่างสม่ำเสมอ ผู้ลงทุนยังควรให้ความสำคัญกับการกระจายการลงทุนในสินทรัพย์ที่หลากหลาย และเพิ่มน้ำหนักการลงทุนในตราสารหนี้ที่มีคุณภาพเพื่อลดระดับความผันผวนและช่วยให้ผลตอบแทนระยะยาวมีเสถียรภาพเพิ่มมากขึ้น
ทั้งนี้บริษัทจึงได้เพิ่มทางเลือกให้กับผู้ลงทุนโดยเปิดเสนอขายกองทุนเปิดกรุงศรีไดเวอร์ซิไฟด์อินคัม (KFDIVERSE)  ที่มีนโยบายลงทุนในกองทุนหลักคือ PIMCO GIS Diversified Income Fund กองทุน 5 ดาวจาก Morningstar โดยเฉลี่ยในรอบปีบัญชีไม่น้อยกว่า 80% ของ NAV  ลงทุนในตราสารหนี้ภาคเอกชนหลากหลายประเภททั่วโลกที่มีระดับผลตอบแทนที่น่าสนใจเมื่อเทียบกับระดับความเสี่ยง โดยมีความผันผวนที่ต่ำกว่าตราสารหนี้ High yield แต่มีศักยภาพในการสร้างผลตอบแทนได้ใกล้เคียงกัน เปิดเสนอขายครั้งแรกในวันที่19-26 พ.ค. นี้
โดยกองทุนหลักใช้กลยุทธ์การลงทุนที่โดดเด่นและปรับพอร์ตในเชิงรุกอย่างยืดหยุ่นเพื่อให้ทันกับการเปลี่ยนแปลงของตลาด  มุ่งเน้นการสร้างผลตอบแทนที่เหนือกว่าในช่วงตลาดขาขึ้นและเน้นการจำกัดการขาดทุนเมื่อตลาดมีความผันผวน โดยมีเป้าหมายสำคัญคือหลีกเลี่ยงโอกาสขาดทุนอย่างรุนแรง” (ที่มา : PIMCO  ณ 31 มี.ค. 63 การจัดอันดับดังกล่าวไม่มีความเกี่ยวข้องกับการจัดอันดับของสมาคมบริษัทจัดการลงทุนแต่อย่างใด / ผลการดำเนินงานในอดีตของกองทุนรวม  มิได้เป็นสิ่งยืนยันถึงผลการดำเนินงานในอนาคต)
นอกจากนี้ กองทุน KFDIVERSE ยังมีจุดแข็งในหลายด้าน ไม่ว่าจะเป็นการบริหารจัดการโดย PIMCO ผู้จัดการกองทุนตราสารหนี้รายใหญ่ของโลกที่มีสินทรัพย์ภายใต้การบริหารกว่า 1.7 ล้านล้านเหรียญสหรัฐ บริหารโดยทีมผู้จัดการกองทุนชั้นนำของอุตสาหกรรมที่ประกอบด้วยทีมการลงทุนที่กระจายอยู่ทั่วโลกกว่า 100 คน  รวมทั้งมีทีมที่ปรึกษาซึ่งเป็นผู้เชี่ยวชาญระดับโลก อย่าง Ben Bernanke และ Alan Greenspan อดีตประธานธนาคารกลางสหรัฐฯ รวมทั้ง Gordon Brown อดีตนายกรัฐมนตรีอังกฤษ เป็นต้น ส่งผลให้กองทุนหลักสามารถสร้างผลตอบแทนที่โดดเด่นมายาวนานกว่า 10 ปี และมีความสัมพันธ์กับตลาดอื่นๆในระดับต่ำอีกด้วย